ทุนสำรองประเทศเพิ่ม 1,500 ล้านเหรีญสหรัฐ
ธปท.เผยทุนสำรองประเทศเพิ่ม 1,500 ล้านเหรียญสหรัฐ อยู่ที่1.816ล้านเหรียญสหรัฐเพิ่มจาก3ปัจจัย คาดเงินบาทอยู่ในกรอบ 35.25/40 บาท
11 พ.ย. 2559

ธปท.เผยทุนสำรองประเทศเพิ่ม 1,500 ล้านเหรียญสหรัฐ อยู่ที่1.816ล้านเหรียญสหรัฐเพิ่มจาก3ปัจจัย คาดเงินบาทอยู่ในกรอบ 35.25/40 บาท 
เมื่อวันที่11พ.ย.59 ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 4 พ.ย.ที่ผ่าน ว่า อยู่ที่ระดับ 1.816 แสนล้านเหรียญสหรัฐ หรือ ประมาณ 6.352 ล้านล้านบาท เพิ่มขึ้น 1,500 ล้านเหรียญสหรัฐ หรือ ประมาณ 5.3 หมื่นล้านบาท หากคิดอัตราแลกเปลี่ยนเปิดตลาดช่วงเช้าที่ระดับ 35.30 บาท/เหรียญสหรัฐ เทียบกับสัปดาห์ก่อนหน้าทุนสำรองฯอยู่ที่ระดับ 1.801 แสนล้านเหรียญสหรัฐ หรือ ประมาณ 6.325 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.18 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ เมื่อเทียบกับสัปดาห์ก่อนที่ 2.21 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิของไทยในปัจจุบันอยู่เพิ่มขึ้นท่อยู่ที่ระดับ 2.034 แสนล้านเหรียญสหรัฐ สูงขึ้น 1,200 ล้านเหรียญสหรัฐเมื่อเทียบกับสัปดาห์ก่อนที่ 2.022 แสนล้านเหรียญสหรัฐ
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงินที่ธปท.ในปัจจุบันอยู่ที่ระดับ 1.65 ล้านล้านบาท เพิ่มขึ้นจากสัปดาห์ก่อนที่ 1.63 ล้านล้านบาท โดยสภาพคล่องในระบบเศรษฐกิจไทยยังสูง
นักค้าเงินธนาคารพาณิชย์ ระบุวา สาเหตุการเพิ่มขึ้นของทุนสำรองฯ คาดว่าเป็นผลจากตีมูลค่ามูลค่าสินทรัพย์ซึ่งมีทั้งทองคำ เงินตราต่างประเทศ ที่มีมูลค่าเพิ่มขึ้นตามราคาตลาด บวกกับไทยยังเกินดุลการค้าและดุลบัญชีเดินสะพัดเดือนต.ค.นอกจากนี้บางส่วนยังอาจจะเป็นผลจากทางการเข้าซื้อเงินเหรียญสหรัฐเข้าเก็บในทุนสำรองฯเพื่อดูแลค่าเงินบาทไม่ให้ผันผวนเกินไปอีกด้วย โดยวันนี้เงินบาทเปิดตลาดช่วงเช้าที่ระดับ 35.30 บาท/เหรียญสหรัฐ ระหว่างวันเคลื่อนไหวค่อนข้างผันผวนสูง โดยแข็งค่าสุดที่ระดับ 35.22 บาท และอ่อนค่าสุดที่ระดับ 35.41 บาท ซึ่งเวลา 16.00 น.เงินบาทอยู่ที่ระดับ 35.32 บาท ใกล้เคียงกับเปิดช่วงเช้า จากต้นปีถึงปัจจุบันเงินบาทยังแข็งค่าอยู่ที่ประมาณ 2.01 % 
อย่างไรก็ดี เงินบาทยังมีแนวโน้มอ่อนค่าตามสกุลในภูมิภาค หลังมีเงินทุนไหลกลับไปสหรัฐฯ เนื่องจากนักลงทุนมองว่านโยบายของทรัมป์ผู้ชนะการเลือกตั้งสหรัฐจะดำเนินนโยบายกระตุ้นเศรษฐกิจทำให้เศรษฐกิจสหรัฐปรับดีขึ้นหนุนให้เงินเหรียญสหรัฐแข็งค่าขึ้นขณะที่สกุลอื่นอ่อนค่าลง บวกกับนักลงทุนอีกส่วนยังเลือกถอนการลงทุนกลับไปถือสินทรัพย์ปลอดภัยอย่างทองคำและพันธบัตร เป็นต้น คาดว่าเงินบาทจะเคลื่อนไหวอยู่ในกรอบ 35.25/40 บาท